**ELŐTERJESZTÉS**

**Körmend Város Önkormányzata Képviselő-testületének 2023. november 27-i ülésére**

**Tárgy:** Ingatlan használatba adása

Tisztelt Képviselő-testület!

Az egészségügyi alapellátásról szóló 2015. évi CXXIII. törvény 2022. évi módosítását követően a törvény úgy rendelkezik, hogy az egészségügyi alapellátáshoz kapcsolódó háziorvosi és házi gyermekorvosi ügyeleti ellátásról az állami mentőszolgálat gondoskodik. Korábbi szabályozás szerint ez a települések feladata volt. Körmenden és kistérségében (összesen 33 településen) jelenleg a Körmend és Kistérsége Önkormányzati Társulás tartja fenn és működteti a háziorvosi ügyeletet.

Az OMSZ általi feladatátvétel fokozatosan történik országos szinten. A Belügyminiszter közleménye értelmében Vas vármegyében az átvételre 2023. december 1. napjával kerül sor. Erre tekintettel megindult az egyeztetés az OMSZ megyei képviselőivel, akik elmondták, hogy az egészségügyi alapellátáshoz kapcsolódó ügyeleti ellátás közfeladatát szeretnék továbbra is az ügyeletnek jelenleg is helyet adó épületben biztosítani.

A Körmend, Rákóczi utca 92. szám alatt található ingatlan (1779 hrsz., kivett mentőállomás) közös tulajdonban áll, 3/4 tulajdoni hányad Körmend Város Önkormányzatáé, míg 1/4 tulajdoni hányad a Magyar Államé, melyre az OMSZ kezelői joga van bejegyezve.

Tekintettel arra, hogy közös tulajdonról van szó, és az Önkormányzat más tevékenységet nem tud, nem szándékozik az ingatlanrészben folytatni, a tárgyalások során felmerült, hogy eladásra felkínálja a tulajdonrészét az Önkormányzat az OMSZ-nak. Az OMSZ azonban nem szerezhet közvetlenül tulajdonjogot, így a Magyar Állam részére, az MNV Zrt-n keresztül lehet felkínálni az ingatlanrészt. Ez viszont több időt vesz igénybe, így annak érdekében, hogy december 1-jén az új ügyeleti ellátás változatlan helyszínen megindulhasson, szükséges az ingatlan használatára vonatkozó megállapodást megkötni.

Az OMSZ képviselőivel történt egyeztetések alapján előkészítésre került a megállapodás tervezete, melyet az előterjesztés mellékleteként megismerhet a Képviselő-testület.

A közfeladat jellegére tekintettel ingyenes használatba adásra kerülne sor, de az épület fenntartásával kapcsolatos valamennyi költséget (közüzemi díjak, közterhek, stb.) 2023. december 1. napjától kezdődően az OMSZ köteles viselni.

Az ügyeleti ellátást szolgáló, jelenleg az ingatlanban található berendezések és eszközök (egészségügyi felszerelések) részben az Önkormányzat, részben az ügyeletet jelenleg fenntartó Társulás tulajdonában állnak. A leltár az OMSZ területi képviselőivel egyeztetésre került, megjelölték, hogy mely ingóságokat szeretnék átvenni. Valamennyi átvenni kívánt eszköz és berendezés a leltárban 0 Ft értéken szerepel, azokat az Önkormányzat más feladatára nem tudja használni, így javaslom azokat is az OMSZ ingyenes használatába adni. Erről egy külön háromoldalú megállapodást kell kötni a Társulás részvételével, mivel az eszközök egy része (többsége) a Társulás tulajdona.

Kérem a Képviselő-testületet, hogy az előterjesztésben foglaltakat tárgyalja meg és a határozati javaslatot támogassa.

**HATÁROZATI JAVASLAT I.**

1. Körmend Város Önkormányzatának Képviselő-testülete úgy határoz, hogy a körmendi 1779 hrsz. alatt felvett, természetben Körmend, Rákóczi utca 92. szám alatt található, kivett mentőállomás megjelölésű ingatlan önkormányzati tulajdonban álló 3/4 tulajdoni hányadát ingyenesen az Országos Mentőszolgálat (1055 Budapest, Markó u. 22.) használatába adja 2023. december 1. napjától kezdődően tekintettel arra, hogy a háziorvosi, házi gyermekorvosi ügyeleti ellátás közfeladatáról ezen időponttól az Országos Mentőszolgálat köteles gondoskodni.

2. Körmend Város Önkormányzatának Képviselő-testülete az ingyenes használatba adásról szóló megállapodás tervezetét megismerte, azt a melléklet szerint jóváhagyja és felhatalmazza a polgármestert annak aláírására.

3. Körmend Város Önkormányzatának Képviselő-testülete felhatalmazza a polgármestert, hogy a háziorvosi ügyeleti ellátás céljára szolgáló, jelenleg is az ügyeletnek helyet adó épületben található és Körmend Város Önkormányzatának tulajdonában álló berendezések és eszközök Országos Mentőszolgálat részére történő ingyenes használatba adásáról szóló megállapodást aláírja.

**HATÁROZATI JAVASLAT II.**

Körmend Város Önkormányzata Képviselő-testülete eladásra felkínálja a Magyar Államnak, mint tulajdonostársnak a körmendi 1779 hrsz. alatt felvett, természetben Körmend, Rákóczi utca 92. szám alatt található, kivett mentőállomás megjelölésű ingatlan önkormányzati tulajdonban álló 3/4 tulajdoni hányadát. A Képviselő-testület felhatalmazza a Polgármestert a Magyra Állammal való, értékesítésre irányuló tárgyalások lefolytatására azzal, hogy az előkészítő tárgyalásokat követően az értékesítésről a Képviselő-testület dönt.

Körmend, 2023. november 20.

**Bebes István**

**polgármester**

**Nyt. szám: 12921/2023.**

**MEGÁLLAPODÁS**

**ingatlan ingyenes használatáról**

amely létrejött

egyrészről **Körmend Város Önkormányzata** (székhely: 9900 Körmend, Szabadság tér 7.; törzskönyvi azonosítószám: 733612, statisztikai számjel: 15733610-8411-321-18, adószám: 15733610-2-18, képviseli: Bebes István polgármester), mint **tulajdonos** (a továbbiakban: **Tulajdonos**)

másrészről a**z Országos Mentőszolgálat** (székhelye: 1055 Budapest, Markó u. 22., törzskönyvi nyilvántartási szám: 309985; statisztikai számjel: 15309989-8690-312-01; adószáma: 15309989-2-41; képviseli: Dr. Csató Gábor főigazgató), mint **használó** (a továbbiakban: **Használó**),

(a továbbiakban a szerződő felek együttesen: **Felek**)

között az alábbi napon, helyen és feltételek szerint:

**I. Preambulum**

1. Szerződő felek rögzítik, hogy az egyes egészségügyi és egészségbiztosítási tárgyú kormányrendeletek módosításáról szóló 630/2022. (XII.30.) számú Kormányrendelettel módosított – az Országos Mentőszolgálatról szóló – hatályos 322/2006. (XII. 23.) Kormányrendelet 6.§ (10) bekezdése szerint ***„a Mentőszolgálat jogszabályban meghatározott esetben és módon részt vesz a háziorvosi, házi gyermekorvosi orvosi ügyeleti ellátásban, és koordinálja azt.”***Felek továbbá rögzítik, hogy az egészségügyi alapellátásról szóló hatályos 2015. évi CXXIII. törvény 6/A.§-ban előírt rendelkezés alapján ***„Az állami mentőszolgálat gondoskodik – az 5.§ (1) bekezdés c) pontjában foglalt kivétellel – az egészségügyi alapellátáshoz kapcsolódó háziorvosi és házi gyermekorvosi ügyeleti ellátásról.”***
2. Használó azzal a kéréssel fordult a Tulajdonoshoz, hogy az 1. pontban meghatározott közfeladata ellátása érdekében a Tulajdonos biztosítsa azon helyiségek használatát, melyek a Tulajdonos működési területén felmerülő egészségügyi alapellátáshoz kapcsolódó háziorvosi és házi gyermekorvosi ügyeleti ellátás megvalósítása érdekében szükségesek.
3. Az államháztartásról szóló 2011. évi CXCV. törvény (a továbbiakban: Áht.) 3/A.§ (1) bekezdése értelmében közfeladat a jogszabályban meghatározott állami vagy önkormányzati feladat.
4. Felek jelen Megállapodás aláírásával szerződést kötnek a II.1. pontban körülírt ingatlannak a Tulajdonos tulajdonát képező 3/4 tulajdoni hányadnak megfelelő ingatlanrész ingyenes használatba adására vonatkozóan.
5. A Használó kijelenti, hogy az Ingatlan használatba vétele az Országos Mentőszolgálatról szóló 322/2006. (XII. 23.) Kormányrendelet 6.§ (10) bekezdése szerinti feladatok, (a továbbiakban: Közfeladat) megvalósítását szolgálja, ahhoz szükséges.

**II. Megállapodás tárgya és tartalma**

1. A Felek rögzítik, hogy a **körmendi 1779 hrsz.** alatt felvett, természetben Körmend, Rákóczi utca 92. szám alatt található, kivett mentőállomás megjelölésű ingatlan 3/4 tulajdoni hányada Körmend Város Önkormányzata (Tulajdonos), 1/4 tulajdoni hányada pedig a Magyar Állam tulajdona. A Magyar Állam tulajdonát képező tulajdoni hányadra az Országos Mentőszolgálat kezelői joga került bejegyzésre.
2. A Felek megállapodnak abban, hogy **a Tulajdonos kizárólagos használatba adja, a Használó kizárólagos használatba veszi a II.1. pontban körülírt ingatlannak a Tulajdonos tulajdonát képező 3/4 tulajdoni hányadnak megfelelő ingatlanrészét** (továbbiakban: Használattal érintett ingatlanrész).

**III. A használati jogviszony időtartama, birtokátruházás**

* + - 1. Felek kijelentik, hogy jelen Megállapodást határozatlan időtartamra kötik. A **Tulajdonos azonban kijelenti, hogy a II.1. pontban rögzített ingatlannak a tulajdonában álló 3/4 tulajdoni hányadát szándékában áll értékesíteni a Magyar Állam javára, tekintettel arra, hogy a Magyar Állam már tulajdonosa az ingatlannak, és az 1. pont szerinti jogszabályokból kifolyólag a Használó már az egész ingatlan használója lesz, míg a Tulajdonos már nem folytat tevékenységet az ingatlanban, így tulajdonjogának fenntartásához nem fűződik érdeke.** A szerződő felek megállapodnak abban, hogy amennyiben ezen adásvételi szerződés megkötésre kerül, abban az esetben jelen Megállapodás minden további intézkedés és jognyilatkozat nélkül megszűnik a felek között azon a napon, amikor az adásvételi szerződés létrejön a Tulajdonos és a Magyar Állam között.
      2. Felek rögzítik, hogy Tulajdonos a Használattal érintett ingatlanrész birtokát a Használó részére 2023. december 1. napján adja át. A birtokbaadásra jegyzőkönyv felvétele mellett a Felek által előre egyeztetett időpontban kerül sor.
      3. Felek a Használattal érintett ingatlanrész birtokátruházásáról jegyzőkönyvet vesznek fel, amely tartalmazza különösen: a birtokátruházás tényét, helyét-időpontját, az ingatlan állagát, fényképmelléklettel (a továbbiakban: Birtokátruházási Jegyzőkönyv). A Használó a Birtokátruházási Jegyzőkönyv aláírásával az abban rögzített állapot szerinti birtokátruházás tényét elismeri.

**Az ingóságok** tekintetében a Tulajdonos és az ügyeletet jelenleg működtető szervezet, Körmend és Kistérsége Önkormányzati Társulás, valamint az Országos Mentőszolgálat **külön háromoldalú megállapodást**, és átadás-átvételi jegyzőkönyvet készít.

* + - 1. A Tulajdonos a Használattal érintett ingatlanrész birtokát és a használati jogát a Használó által megtekintett állapotban ruházza át a Használó részére.

**IV. A Megállapodás megszűnése**

Jelen Megállapodás megszűnik:

1. a Közfeladat megszűnésével,
2. Megállapodás közös megegyezéssel történő megszüntetésével,
3. a Ptk. 6:359.§ (4) bekezdésében, valamint a jelen Megállapodásban foglaltak szerinti azonnali hatályú felmondás esetén,
4. a Használó jogutód nélküli megszűnésével,
5. amennyiben az Ingatlan Használó vagyonkezelésébe kerül,
6. Tulajdonos általi, Ptk. 6:359.§ (2) bekezdése szerinti rendes felmondással, amely esetben a felmondási idő 30 nap.
7. III.1.) pontban írt feltétele bekövetkeztével.

A Tulajdonos a jelen Megállapodást, kártalanítás nélkül, azonnali hatállyal felmondhatja, ha:

1. a Használó az Ingatlanon kárt okoz vagy magatartása közvetlenül károkozással fenyeget;
2. a Használó jogszabályból vagy jelen Megállapodásból eredő lényeges kötelezettségét felróható módon megszegi;
3. a Használó az állami vagyon hasznosítására irányuló korábbi - három évnél nem régebben lezárult - eljárásban hamis adatot szolgáltatott, és ezért az eljárásból kizárták;
4. a Használó a Használattal érintett ingatlanrészt nem Közfeladat ellátása céljából használja.

**V. Az ingatlannal kapcsolatos kötelezettségek és költségek**

1. A Használattal érintett ingatlanrész átadására jelen Megállapodás Preambulum részében meghatározott Közfeladat ellátása okán **ingyenesen** kerül sor. Használó kijelenti, hogy a Használattal érintett ingatlanrész teljes egészében szükséges a Közfeladat ellátásához.
2. Felek megállapodnak abban, hogy jelen Megállapodás fennállása idején a Használattal érintett ingatlanrész tekintetében a jelen szerződésben meghatározott költségeket, továbbá, a használattal összefüggő veszélyt és kárt – a használat időtartama alatt – a Használó viseli.
3. Használó köteles a Használattal érintett ingatlanrész értékét megőrizni, azok állagának megóvásáról, karbantartásáról, működtetéséről gondoskodni. Ennek költségei a Használót terhelik. A Használó az ingatlanban felújítást csak a Tulajdonos előzetes hozzájárulásával végezhet, a felújítás tárgyáról, műszaki tartalmáról, költségeiről, a felújítás megrendeléséről a Használó előzetesen, írásban egyeztetni köteles a Tulajdonossal, ennek elmaradása esetén a Használó semmilyen igénnyel, követeléssel nem élhet a Tulajdonossal szemben. A Tulajdonos kijelenti, hogy a III.1. pontban írtaknak megfelelően el kívánja adni tulajdonostársának, a Magyar Államnak az ingatlanban lévő tulajdonjogát, így az ingatlanban beruházást, felújítást nem szeretne már eszközölni (legfőképpen forráshiány miatt).
4. A használó az Ingatlant rendeltetésének, jelen Megállapodásnak, valamint a rendes gazdálkodás szabályainak megfelelően, a közvagyont használó személytől elvárható gondossággal birtokolhatja, használhatja.
5. Használó jelenleg is hatályos szerződésekkel rendelkezik a közüzemi szolgáltatókkal, így a közüzemi díjakat a 2023. november 30-ig terjedő fogyasztási időszakra vonatkozóan a Használó továbbszámlázza az ügyeletet működtető szervezet részére. Az átadás napjától, tehát 2023. december 1-től az Ingatlan fenntartásának költségei a Használót terhelik, továbbá a Használó köteles viselni az Ingatlan használatához fűződő közterheket és közüzemi díjakat.
6. A Használattal érintett ingatlanrész használata során a Használó által a Tulajdonosnak, vagy harmadik személynek okozott károkért a Használó felel.
7. A Tulajdonos a III.2. pontban foglalt időponttól kezdődően biztosítja az ingatlan Használó általi zavartalan használatát. Tulajdonos szavatosságot vállal azért, hogy a szerződés tárgyát képező vagyonra vonatkozóan Feleken kívül harmadik személynek nincs olyan joga, amely Használót használati jogának gyakorlásában korlátozná, vagy akadályozná.
8. Használó köteles az ingatlant rendeltetésszerűen használni, és minden olyan kárt megtéríteni a Tulajdonos részére, amely a nem rendeltetésszerű használatból ered. Használó felel minden olyan kárért, amelyet az ingatlanrész rendeltetésellenes használatával a Tulajdonosnak, illetve harmadik személynek okoz, ideértve a hatósági és jogszabályi előírások be nem tartásával okozott károkat is.
9. **Tulajdonos az ingatlanra hatályos** **vagyonbiztosítási szerződéssel rendelkezik, de a használatba adással a Tulajdonos felmondja az általa megkötött biztosítást az ingatlanra vonatkozóan** tekintettel arra, hogy a Tulajdonos már semmilyen tevékenységet nem végez az ingatlanban, így a Használó köteles az egész ingatlanra vonatkozó vagyonbiztosítást kötni. Az ingatlanrészben lévő, Használó tulajdonát képező, a jelen megállapodás tárgyát nem képező vagyontárgyak tekintetében a vagyonbiztosítás megkötése Használó feladata.
10. Használó jelen Megállapodás aláírásával kifejezetten nyilatkozik arról és kötelezettséget vállal arra, hogy jelen Megállapodás hatályának fennállása alatt a Használattal érintett ingatlanrészen környezetkárosító tevékenységet sem ő, sem vele bármilyen jogviszonyban álló harmadik személy nem folytat. Amennyiben ennek ellenére a Használattal érintett ingatlanrész jelen Megállapodás hatályának fennállása alatt környezeti károsodást szenved, Használó, köteles a kármentesítést a károsodásról való tudomásszerzését követően haladéktalanul, saját költségén elvégezni vagy elvégeztetni, egyidejűleg a károsodás tényéről és a megtett intézkedésekről Tulajdonost írásban értesíteni. Használó felel a károsodástól mentes környezeti állapot megőrzéséért.
11. A Használattal érintett ingatlanrész használata nem zavarhatja környezetének képét, és a környezetében lakók nyugalmát. A Használó köteles megtenni minden olyan intézkedést, amely a közrend, köznyugalom és közerkölcs védelme érdekében szükséges.
12. Használó tudomásul veszi, hogy amennyiben jelen Megállapodás megszűnik, köteles megszűnést követő 5 napon belül a Használattal érintett ingatlanrészt a birtokátruházáskor fennálló állapotnak megfelelően visszaadni. A jelen pont szerinti munkálatokkal kapcsolatos költségek, díjak a Használót terhelik.
13. Felek rögzítik, hogy Használót az Ingatlan használatáért – a jelen Megállapodásban rögzítetteken felül – a Tulajdonos felé díjfizetési kötelezettség nem terheli.
14. Használó tudomásul veszi, hogy kizárólag a Közfeladata ellátása körében jogosult a Használattal érintett ingatlanrészt*,* vagy egyes részeit alhasználatba adni azzal, hogy Használó az alhasználatba vevő személy bármely magatartásából eredő kár tekintetében a Tulajdonos felé teljeskörű felelősséget vállal, így teljes körű és korlátlan helytállási kötelezettség terheli.
15. A Használó kijelenti, hogy:
16. adósságrendezési eljárás alatt nem áll;
17. vele szemben nem állnak fenn a Vtv. 25.§ (1) bekezdésében, valamint 25/A.§ (1) bekezdésében foglalt, jelen Megállapodás megkötését kizáró feltételek.
18. Használó tudomással bír arról, hogy amennyiben vele szemben valamely kizáró ok jelen Megállapodás időtartama alatt merül fel, köteles arról haladéktalanul, írásban értesíteni a Tulajdonost.

**VI. Titoktartási kötelezettség**

Felek rögzítik, hogy a jelen Megállapodás megkötése és teljesítése során megismert adatok és információk üzleti titoknak minősülnek. Felek ezen adatokat, tényeket kizárólag a másik Fél írásban adott engedélyével jogosultak nyilvánosságra vagy harmadik személyek tudomására hozni, illetőleg bármely más módon hasznosítani. Felek rögzítik, hogy e titoktartási kötelezettség nem szűnik meg az idő múlásával, az a jelen Megállapodás megszűnését követően is fennáll. A titoktartási kötelezettség nem terjed ki azon adatokra, amelyek megismerését vagy nyilvánosságra hozatalát külön törvény közérdekből elrendeli.

**VII. Kapcsolattartás**

Felek jelen Megállapodással kapcsolatban a következő kapcsolattartókat jelölik ki:

Tulajdonos részéről: dr. Fábián Ágnes aljegyző (94/592-929; fabian.agnes@kormend.hu)

Használó részéről: Kleinmann Éva vármegyei gazdasági vezető (kleinmann.eva@mentok.hu)

Felek rögzítik, hogy a jelen Megállapodást érintő nyilatkozataikat írásba kell foglalni, és átvételi elismervénnyel igazolt közvetlen átadás, vagy a másik Fél jelen szerződésben megjelölt címére címzett, tértivevényes levél útján kell kézbesíteni.

Felek a kapcsolattartó személyében történő változást haladéktalanul kötelesek közölni egymással. A kapcsolattartók személyében bekövetkező változást Felek nem tekintik a megállapodás módosításának.

**VIII. EGYÉB RENDELKEZÉSEK**

1. Felek kijelentik, hogy szerződéskötési képességük és szerzőképességük jogi korlátozás alá nem esik. Jelen szerződés aláírására felek képviselői a szükséges felhatalmazást megkapták.
2. Felek megállapodnak abban, hogy jelen Megállapodás bármely pontjának érvénytelensége nem hat ki a Megállapodás egészére, az nem érinti a Megállapodás egyéb rendelkezéseinek érvényességét, kivéve, ha a Felek az érintett rendelkezések nélkül jelen Megállapodást nem kötötték volna meg. A Felek jóhiszeműen együttműködnek annak érdekében, hogy az ilyen rendelkezést mindkét Fél számára elfogadható, érvényes rendelkezéssel helyettesítsék.
3. Felek megállapodnak, hogy jelen Megállapodást csak írásban, jelen Megállapodással azonos formai szabályok szerint módosíthatják, a szóbeli vagy ráutaló magatartással történő módosítás lehetőségét kizárják.
4. Használó ezúton nyilatkozik, hogy államháztartásról szóló 2011. évi CXCV. törvény 41.§ (6) bekezdését figyelembe véve a nemzeti vagyonról szóló 2011. évi CXCVI. törvény 3.§ 1.a. pontja alapján átlátható szervezetnek minősül. Használó kötelezettséget vállal arra, hogy amennyiben a helyzetében olyan változás következik be, amely miatt a továbbiakban nem minősül átlátható szervezetnek, úgy azt a változás bekövetkezésétől számított 8 napon belül köteles a Tulajdonos részére bejelenteni.
5. A Felek képviselőinek, a szerződés teljesítésében közreműködő személyek és a kapcsolattartók adatait a Felek az Európai Parlament és Tanács (EU) 2016/679 rendeletének (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (a továbbiakban: GDPR) rendelkezései szerint kezelik. A Felek a saját alkalmazottaik adatait a GDPR 6. cikk (1) bekezdés (b) pontja és a munkavégzésre irányuló jogviszonyt szabályozó jogszabály rendelkezése alapján, a Felek által a másik Fél részére továbbított személyes adatokat a GDPR 6. cikk (1) bekezdés (f) pontja szerint, a szerződéses partnerük jogos érdekében veszik át és kezelik a személyes adatokat a célhoz szükséges mértékben és ideig.
6. Jelen Megállapodásban nem szabályozott kérdésekben a Polgári Törvénykönyvről szóló 2013. évi V. törvény mindenkor hatályos rendelkezései irányadók.
7. Jelen Megállapodás mindkét Fél általi aláírása napján jön létre. Amennyiben a két aláírás nem ugyanarra a dátumra esik, úgy a Jelen Megállapodás létrejövetele az utolsó aláírás dátuma lesz.
8. Felek a Jelen Megállapodást, mint akaratukkal mindenben megegyezőt jóváhagyólag 4 példányban írják alá, melyből 2 példány a Tulajdonost, 2 példány pedig a Használót illeti meg.
9. Mindkét szerződő fél kijelenti, hogy a nemzeti vagyonról szóló 2011. évi CXCVI. törvény alapján átlátható szervezetnek minősül.

Körmend, 2023. november …. Szombathely, 2023. november ….

Bebes István polgármester Dr. Haness János mb. regionális igazgató

Körmend Város Önkormányzata Országos Mentőszolgálat

**Tulajdonos Használó**

Jogi szempontból ellenőrizve: Jogi szempontból ellenőrizve:

dr. Stepics Anita jogtanácsos

jegyző

Pénzügyi ellenjegyző: Pénzügyi ellenjegyző:

Kósi Eszter Boronkay Viktória

osztályvezető regionális gazdasági-műszaki vezető